Εκατόμβη νεκρών και τραυματιών στο Καράτσι
με στόχο την Μπεναζίρ Μπούτο -- Έντονα καταδικαστική η Ουάσιγκτον
Στο Πακιστάν, 125 νεκροί και 260 τραυματίες είναι ο τελευταίος απολογισμός από δύο εκρήξεις βομβών στο Καράτσι που στόχευαν την πρώην πρωθυπουργό, Μπεναζίρ Μπούτο. Πρόκειται για μια απ’ τις πλέον πολύνεκρες βομβιστικές επιθέσεις στην ιστορία του Πακιστάν. Οι αρχές δήλωσαν ότι η κ. Μπούτο απομακρύνθηκε ασφαλώς από τη περιοχή μετά την επίθεση και ότι μεταφέρθηκε στην κατοικία της οικογένειας Μπούτο. Σύμφωνα με τις αρχές οι δύο βομβιστικές επιθέσεις αυτοκτονίας πραγματοποιήθηκαν λίγο μετά τα μεσάνυχτα τοπική ώρα κοντά στο θωρακισμένο αυτοκίνητο της κ. Μπούτο και μέσα στο πλήθος που είχε συγκεντρωθεί για να προϋπαντήσει την πρώην πρωθυπουργό του Πακιστάν που επέστρεψε στη πατρίδα της μετά από 8 χρόνια αυτοεξορίας. Ισλαμιστές εξτρεμιστές είχαν απειλήσει με βομβιστικές επιθέσεις σε βάρος της κ. Μπούτο. Εδώ στην Ουάσιγκτον, ο εκπρόσωπος του Εθνικού Συμβουλίου Ασφάλειας καταδίκασε την επίθεση λέγοντας ότι οι ΗΠΑ «θρηνούν τα αθώα θύματα» στο Καράτσι. «Δεν θα επιτραπεί στους εξτρεμιστές να αποτρέψουν τους Πακιστανούς να επιλέξουν τους εκπροσώπους τους μέσα από έναν ανοιχτό διάλογο και την δημοκρατική διαδικασία», επεσήμανε ο Αμερικανός εκπρόσωπος. Ο γ.γ. των ΗΕ, Μπαν Κι Μούν, εξέφρασε σοκ για την είδηση της επίθεσης στο Πακιστάν και τα συλλυπητήρια του προς τις οικογένειες των θυμάτων. Από τη πλευρά του, ο πρόεδρος του Πακιστάν, Περβέζ Μουσαράφ, που είχε ζητήσει απ’ την κ. Μπούτο να καθυστερήσει την επιστροφή της, χαρακτήρισε τις επιθέσεις «συνωμοσία σε βάρος της Δημοκρατίας». Από το Ντουμπάι όπου βρίσκεται ο σύζυγος της κ. Μπούτο, Ασίφ Αλί Ζαρνταρί, δήλωσε ότι η υπηρεσία μυστικών πληροφοριών του Πακιστάν ευθύνεται για τις επιθέσεις.